KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee ehdotusta: Euroopan parlamentin ja neuvoston asetus metsien ja ympäristövuorovaikutusten seurannasta yhteisössä (Forest Focus) KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2002/0164 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee ehdotusta: Euroopan parlamentin ja neuvoston asetus metsien ja ympäristövuorovaikutusten seurannasta yhteisössä (Forest Focus)

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio esittää tässä asiakirjassa kantansa parlamentin ehdottamiin 12 tarkistukseen.

2. Asiakirjan tausta

- Ehdotus (KOM (2002) 404 lopullinen - 2002/0164 (COD)) toimitettiin Euroopan parlamentille ja neuvostolle 15. heinäkuuta 2002.

- Euroopan talous- ja sosiaalikomitea antoi lausuntonsa 12. joulukuuta 2002.

- Alueiden komitea antoi lausuntonsa 12. helmikuuta 2003.

- Euroopan parlamentti antoi lausuntonsa ensimmäisessä käsittelyssä 13. helmikuuta 2003.

- Komissio antoi lausuntonsa Euroopan parlamentin ensimmäisessä käsittelyssä ehdottamista tarkistuksista 13. helmikuuta 2003.

- Neuvosto vahvisti yhteisen kannan 13. kesäkuuta 2003.

- Komissio antoi lausuntonsa yhteisestä kannasta (SEC(2003) 725 lopullinen -2002/0164 (COD)) 17. kesäkuuta 2003.

- Yhteinen kanta toimitettiin Euroopan parlamentille 25. kesäkuuta 2003.

Euroopan parlamentti ehdotti 21. lokakuuta 2003 toisessa käsittelyssä yhteiseen kantaan kahtatoista tarkistusta, jotka perustuivat jäsenvaltioiden enemmistön ja komission Coreperissa 14. lokakuuta 2003 sopimaan kompromissipakettiin.

Asetuksen tarkoitus

Ehdotetun Euroopan parlamentin ja neuvoston asetuksen tarkoituksena on ottaa käyttöön uusi metsien ja ympäristövuorovaikutusten seurantaa koskeva yhteisön toimintasuunnitelma yhteisön metsien suojelemiseksi. Toimintasuunnitelma perustuu kahteen aiempaan neuvoston asetukseen, jotka koskevat ilmansaasteiden [1] ja metsäpalojen [2] metsäekosysteemeihin kohdistuvia vaikutuksia, sekä näillä asetuksilla aikaan saatuihin tuloksiin.

[1] Neuvoston asetus (ETY) N:o 3528/86, annettu 17 päivänä marraskuuta 1986, yhteisön metsien suojelusta ilmansaasteilta (EYVL L 326, 21.11.1986, s. 2).

[2] Neuvoston asetus (ETY) N:o 2158/92, annettu 23 päivänä heinäkuuta 1992, metsäpalojen torjunnasta yhteisössä (EYVL L 217, 31.7.1992, s. 3).

Komission alkuperäisellä Forest Focus -ehdotuksella luodaan monivuotiset puitteet, jotka kattavat aluksi kuuden vuoden jakson 2003-2008. Tavoitteena on mukauttaa edellä mainittujen asetusten soveltamisalaa siten, että saadaan aikaan joustava seurantaa koskeva toimintasuunnitelma, jonka avulla voidaan arvioida laajemmin metsäekosysteemien tilaa.

3. Komission kanta Euroopan parlamentin tarkistuksiin

Euroopan parlamentti hyväksyi 21. lokakuuta 2003 yhteensä 12 käsiteltävänä olleista 33 tarkistuksesta. Komissio voi hyväksyä kaikki tarkistukset (22-33) osana sovittua kompromissipakettia.

Komission hyväksymät tarkistukset

Tarkistusten 22, 23 ja 25 tarkoituksena on sisällyttää Forest Focus -toimintasuunnitelmaan metsäpalojen torjuntatoimenpiteet. Tarkistuksilla laajennetaan siis järjestelmän soveltamisalaa ja mahdollistetaan taloudellinen tuki mainituille toimenpiteille, jotka eivät kuulu maaseudun kehittämistä koskevan asetuksen tai maaseudun kehittämisohjelmien piiriin.

Tarkistuksilla 24 ja 27 (toinen osa) sallitaan yhteisrahoitus poikkeuksellisesti jälkikäteen, jotta voidaan varmistaa seurantatoimien jatkuvuus. Jäsenvaltioiden menot pitäisi voida katsoa yhteisrahoituskelpoisiksi, jos kyseessä ovat 1. tammikuuta jälkeen ja ennen tämän asetuksen voimaantuloa käynnistetyt toimet edellyttäen, että niitä ei ole saatettu päätökseen ennen kuin komissio hyväksyy asiaan liittyvän kansallisen ohjelman.

Tarkistuksessa 28 ehdotetaan toimintasuunnitelman toteutusajan lyhentämistä vuosiksi 2003-2006 (vuosien 2003-2008 sijaan). Tämän tarkistuksen perusteella tehdään tarvittavat mukautukset tarkistuksilla 26, 27(ensimmäinen osa) ja 32, jotka koskevat uudelleen tarkastelua (ilmaisu "välivaiheen uudelleentarkastelun" korvataan ilmaisulla "uudelleentarkastelun"), kansallisten ohjelmien keston lyhentämistä (kaksi vuotta kolmen vuoden sijaan) ja jäsenvaltioiden kertomuksia. Komissio voi hyväksyä ehdotetut tarkistukset, sillä tarkoituksena on saattaa Forest Focus -toimintasuunnitelma yhteensopivaksi rahoitusnäkymien voimassaoloajan ja maaseudun kehittämistä koskevan asetuksen (EY) N:o 1257/99 kanssa.

Tarkistuksessa 29 ehdotetaan, että komissio voi rahoittaa tieteellisen neuvoa-antavan ryhmän toimintaa. Kyseisellä ryhmällä on toimintasuunnitelmassa keskeinen asema, jota tarkistuksella pyritään vahvistamaan entisestään.

Tarkistuksessa 30 ehdotetaan toimintasuunnitelman budjetin kasvattamista 61 miljoonaan euroon (yhteisessä kannassa esitetyn 52 miljoonan + 2 miljoonan euron sijaan), joista 9 miljoonaa euroa varataan palontorjuntatoimiin.

Tarkistuksen 31 tarkoituksena on saattaa yhteinen kanta uuden varainhoitoasetuksen mukaiseksi.

Tarkistuksessa 33 ehdotetaan, että komissio antaa Euroopan parlamentille ja neuvostolle toimintasuunnitelman tehokkuutta koskevan kertomuksen, jota käytetään perustana, kun harkitaan toimien mahdollista jatkamista vuoden 2006 jälkeen.

Päätelmä

Komissio muuttaa ehdotustaan edellä mainituilta osin EY:n perustamissopimuksen 250 artiklan 2 kohdan mukaisesti.